David Soul

Roedd David Soul (ganwyd David Richard Solberg ; 28 Awst 1943 – 4 Ionawr 2024) yn ganwr ac actor o'r Unol Daleithiau. Roedd yn fwyaf adnabyddus am bortreadu’r Ditectif Kenneth “Hutch” Hutchinson yn y gyfres deledu Americanaidd Starsky & Hutch o 1975 i 1979. 

Roedd ei rolau nodedig eraill yn cynnwys Joshua yn y gyfres Here Come the Brides o 1968 i 1970 a'r prif ran yn y ffilm deledu 1979 Salem's Lot. Rôl ffilm nodedig arall oedd John Davis yn y ffilm Magnum Force (1973) gyda Clint Eastwood.

Cafodd lwyddiant hefyd fel canwr, gan gael sengl rhif un ar yr UD Billboard Hot 100 gyda "Don't Give Up on Us". Cyrhaeddodd y sengl rhif un yn y DU a Chanada hefyd. Cafodd Soul sengl rhif un ychwanegol ar Siart Senglau'r DU gyda "Silver Lady" (1977). Yn y 1990au symudodd ef i'r Deyrnas Unedig a chael llwyddiant o'r newydd ar lwyfan y West End. Gwnaeth ymddangosiadau cameo hefyd mewn sioeau teledu Prydeinig, gan gynnwys Little Britain, Holby City a Lewis.

Cafodd Soul ei eni yn Chicago, Illinois, Unol Daleithiau America, ac roedd o dras Norwyaidd. Roedd ei fam, June Joanne (Nelson), yn athrawes ac roedd ei dad, Dr. Richard W. Solberg, yn weinidog Lutheraidd ac yn ysgolhaig. Yr oedd dau daid Soul yn efengylwyr. Symudodd y teulu yn aml yn ystod ieuenctid Soul a daeth yn rhugl yn Almaeneg a Sbaeneg. Aeth ei frawd Daniel yn weinidog Lutheraidd.

Priododd bum gwaith. Priododd ei bedwerydd gwraig, yr actores Julia Nickson ym 1987. Roedd gan y cwpl ferch, China Soul, sy'n gantores/cyfansoddwr caneuon. Priododd ei bumed gwraig, Helen Snell yn 2010 a symudodd i fyw yn Llundain.

 Cyfeiriadau 

Categori:Genedigaethau 1943
Categori:Marwolaethau 2024
Categori:Actorion ffilm yr 20fed ganrif o'r Unol Daleithiau
Categori:Actorion ffilm yr 21ain ganrif o'r Unol Daleithiau
Categori:Actorion ffilm Saesneg o'r Unol Daleithiau
Categori:Actorion teledu'r 20fed ganrif o'r Unol Daleithiau
Categori:Actorion teledu'r 21ain ganrif o'r Unol Daleithiau
Categori:Actorion teledu Saesneg o'r Unol Daleithiau
Categori:Cantorion yr 20fed ganrif o'r Unol Daleithiau
Categori:Cantorion Saesneg o'r Unol Daleithiau
Categori:Cyfarwyddwyr teledu o'r Unol Daleithiau
Categori:Pobl a aned yn Chicago
Categori:Pobl fu farw yn Llundain
Categori:Pobl o'r Unol Daleithiau o dras Norwyaidd
Categori:Ymfudwyr o'r Unol Daleithiau i'r Deyrnas Unedig